TTCL ลุ้นชนะงานใหม่ 1-2 งาน โบรกฯแนะซื้อเป้าหมาย 23 บาท
TTCL ลุ้นชนะงานใหม่ 1-2 งานเร็วๆ แนะนำซื้อเป้าหมาย 23 บาท
4 ก.ค. 2560

บล.เมย์แบงก์ กิมเอ็ง ระบุในบทวิเคราะห์วันนี้(3ก.ค.) ว่า บริษัท ทีทีซีแอล จำกัด (มหาชน) หรือ TTCL คาดว่าจะชนะงานใหม่ประมาณ 1-2 งาน งานแรกเป็นงานปิโตรเคมีในประเทศ ไตรมาส 2/60 มูลค่างานประมาณ 250 ล้านเหรียญสหรัฐหรือประมาณ 9,000 ล้านบาทและอีกงานในไตรมาส3/60 นี้ที่ประมาณ 200 ล้านเหรียญสหรัฐซึ่งเป็นงานปิโตรเคมีในต่างประเทศ
โดยในปีนี้ TTCL มี Bidding Proposal ในมือประมาณ 1.7 แสนล้านบาทเป็นงานปิโตรเคมี 65% ไฟฟ้า 32% ซึ่งหาก TTCL ได้งานตามที่คาดไว้จะเป็นมูลค่ารวม 16,000 ล้านบาทมากกว่าที่เราตั้งเป้าไว้ที่ 12,000 ล้านบาท และในปีนี้ TTCL คงเป้าการชนะงานที่ 700 ล้านเหรียญสหรัฐหรือ 24,500 ล้านบาทซึ่งคาดว่า 65% ของเป้าทำได้แล้ว โดยในประมาณการเราไม่รวมงานโรงไฟฟ้าขนาดใหญ่ 2 โรงคือ 1200 MW และ 1280 MW และงานที่รอเซ็นสัญญาคืองานก่อสร้างโรงปุ๋ยในเติร์กเมนิสถานมูลค่า 8,500 ล้านบาท (ยังไม่อยู่ใน Backlog) เราคาดจะเห็นความคืบหน้าใน 2H60 นี้
คาดว่ามีโอกาสที่ ณ สิ้น ไตรมาส 2/60 Backlog ในมือของ TTCL จะเพิ่มขึ้นเป็น 20,000 ล้านบาทจากที่ ณ 1Q60 อยู่ที่ 11,000 ล้านบาท โดยเราคาดว่าประมาณ 8,500 ล้านบาทจะบันทึกรายได้ในปีนี้ ส่วนที่เหลือทยอยรับรู้ในปี 2561-2563 และเราคาดว่าแนวโน้มผลประกอบการของ 2H60 จะดีกว่า 1H60 จาก 3 เหตุผลคือ 1) การเดินเครื่องที่เต็มกำลังของโรงไฟฟ้า Ahlone  2) งานใหม่ที่ได้รับ และ 3) การกลับมาเริ่มก่อสร้างของโครงการ Rock Salt ใน สปป.ลาว เราคาดรายได้ของปีนี้ที่ 21,639 ล้านบาท (+8% YoY) มี Secured Revenue ประมาณ 58% และคาดกำไรสุทธิของปีนี้จะเท่ากับ 463ล้านบาท (+16% YoY)
คงคำแนะนำ ซื้อ โดยมีราคาเป้าหมายของปีนี้ที่ 23.00 บาท/หุ้น จุดอ่อน หากงานปัจจุบันหรืองานในอนาคตทำได้ช้ากว่าเป้าคาดจะมีผลลบต่อประมาณการรวมทั้งการควบคุมค่าใช้จ่าย จุดแข็ง ประสบการณ์และความเชี่ยวชาญที่ TTCL มีจะเป็นแรงหนุนต่อโอกาสการได้งานใหม่เหนือคู่แข่ง รวมทั้งการนำบริษัทลูกซึ่งเป็นธุรกิจไฟฟ้าเข้าจดทะเบียนในประเทศสิงคโปร์จะเพิ่มมูลค่าในอนาคตได้